AOT ถูกสาดต่อ
วานนี้ (18 มิ.ย.) หุ้น AOT ราคาปรับลงมาต่ำสุดในรอบ 2 เดือนครึ่ง
18 มิ.ย. 2561

ลูบคมตลาดทุน : ธนะชัย ณ นคร
วานนี้ (18 มิ.ย.) หุ้น AOT ราคาปรับลงมาต่ำสุดในรอบ 2 เดือนครึ่ง
หรือลงมาปิดที่ 66.75 บาท
แต่ระหว่างวันราคาร่วงลงไปต่ำสุด 66.50 บาท
AOT เป็นหุ้นที่มีขนาดมาร์เก็ตแคปใหญ่เป็นอันดับ 2 ของตลาดหุ้นไทย รองจาก ปตท. หรือ PTT
ณ ราคาประมาณ 70.00 บาท หุ้น AOT จะมีมาร์เก็ตแคปเท่ากับ 1 ล้านล้านบาท
ทว่า จากราคาปิดล่าสุดเมื่อวานนี้ ทำให้มูลค่าหลักทรัพย์ตามราคาตลาด หรือมาร์เก็ตแคปของ AOT ปรับลงมาเหลือ  9.53 แสนล้านบาท
นับจากการแตกพาร์จาก 10 บาท ลงมาเป็น 1 บาท
ราคาหุ้น AOT เคยขึ้นไประดับสูงสุด 72.00 บาท เมื่อวันที่  11 เมษายน 2561
และราคาหุ้นเคลื่อนไหวในกรอบ 70.00–71.00 บาท มาจนถึงกลางเดือนพฤษภาคมที่ผ่านมา ก่อนจะปรับลดลงมาเรื่อย ๆ และมาอยู่ที่ 67.50 บาท
หลังจากนั้น ราคาดีดกลับขึ้นไปอีกครั้ง ที่ 69.75 บาท เมื่อ 5 มิถุนายน 2561
และนับจากวันนั้น ราคาหุ้นได้ปรับลงมาอีกเรื่อย ๆ
กระทั่งมาปิดที่ 66.75 บาท เมื่อวานนี้
ว่ากันว่า หุ้น AOT มีสัดส่วนของต่างชาติถือหุ้นอยู่ค่อนข้างมาก
และหลายวันก่อนหน้านี้ ต่างชาติมีการขายหุ้นออกมาต่อเนื่อง เพื่อเป็นการปรับพอร์ต หรือโยกเงินออกไปจากตลาดหุ้นไทย
มีมุมมองจาก “ปริญญ์ พานิชภักดิ์” กรรมการผู้จัดการ บริษัทหลักทรัพย์ ซี แอล เอส เอ (ประเทศไทย) ครับ
เขามองว่า หุ้นขนาดใหญ่ทั้ง SCC CPALL และ AOT มีสัดส่วนของนักลงทุนต่างชาติถือครองอยู่ค่อนข้างมาก
แม้ที่ผ่านมาราคาปรับลงมาเยอะแล้ว
แต่ก็ยังมีโอกาสที่หุ้นทั้ง 3 บริษัท ถูกเทขายได้อีก
“ส่วนตัวมองว่าแรงขายของนักลงทุนต่างชาติน่าจะยังมีต่อเนื่องซึ่งอาจมากกว่า 2 แสนล้านบาท เพราะความกังวลดอกเบี้ยขาขึ้น และสงครามการค้า ทำให้เงินไหลออกหาสินทรัพย์ปลอดภัยมากขึ้น” นี่คือมุมมองของคุณปริญญ์
สำหรับหุ้น AOT นั้น จากการเข้าไปดูราคาเป้าหมายของโบรกฯ 11 แห่ง
มีราคาเป้าหมายสูงสุด 92.00 บาท
และต่ำสุด 60.00 บาท (บล.ไทยพาณิชย์)
มีค่าเฉลี่ยของราคาเป้าหมาย หรือ IAA Consensus Target Price เท่ากับ 76.50 บาท
นั่นเท่ากับว่า ราคาหุ้น AOT มีอัพไซด์จากราคาปิดวานนี้อยู่ที่ 14.60%
ปัจจัยของหุ้น AOT มาจากธุรกิจการท่องเที่ยวที่ยังเติบโตระดับสูงและดีต่อเนื่อง
นักวิเคราะห์มองว่า ในระยะสั้นมี Catalyst จากการเปิดประมูลพื้นที่ดิวตี้ฟรี และประกาศผลผู้ชนะประมูลปลายปี 2561  และแผนพัฒนาที่ดินของ AOT รอบสนามบินสุวรรณภูมิ
ยังไม่รวมปัจจัยหนุนจากการได้บริหารสนามบินเพิ่ม 4 แห่ง ได้แก่ อุดรธานี, สกลนคร, ตาก และชุมพร
รวมถึงแผนสร้างสนามบินใหม่ 2 แห่ง ได้แก่ เชียงใหม่ 2 และ ภูเก็ต 2 ที่ดำเนินการอยู่ และมีสุวรรณภูมิเฟส 2 ในระยะยาวที่จะเข้ามาหนุนผลประกอบการ ช่วยเพิ่มความสามารถในการรองรับผู้โดยสารได้มากขึ้น
AOT แม้จะมีปัจจัยบวกเข้ามาหนุน
แต่จากการที่นักลงทุนต่างชาติปรับลดพอร์ตลงทุนในตลาดหุ้นไทย หลัง MSCI ลดน้ำหนักลงทุน
ทำหุ้น AOT ปรับร่วงลงไปด้วย
และก็ยังไม่สามารถประเมินได้ว่า ราคาหุ้นจะลงไปกว่านี้อีกหรือไม่
หรือต้องรอจนกว่าต่างชาติจะขายสะเด็ดน้ำ
หรือไม่ก็ได้กองทุน หรือนักลงทุนสถาบันเข้ามาช่วยซื้อ เพื่อประคองราคาหุ้นไว้นั่นแหละ